ינואר 2010

**מה למדנו בשנת 2009 על הפילנתרופיה הפרטית הישראלית?**

בצל סערת המשבר הכלכלי והקיפאון אליו נכנסה הכלכלה העולמית, ניתן היה לצפות ששנת 2009 תתאפיין בהעדרן של התפתחויות חדשות בתחום הפילנתרופיה הפרטית בישראל. בין אם מדובר בהפסדים פיננסיים ממשיים או בפגיעה בתחושת העושר של תורמים וקרנות, לא היה ספק באשר להשפעתו של המשבר הגלובלי על צמצום הפניית תקציבים לטובת קידום פרויקטים חברתיים.

ואולם, שנת 2009 הסתברה כשנה עמוסת פעילויות ומגוונת בתחום ההשקעה הפילנתרופית הפרטית. זמני משבר (כלכלי והמלחמה בעזה) חידדו ביתר שאת את חשיבות מעורבותם של משקיעים חברתיים פרטיים. פילנתרופים אלו, בוחרים לקחת אחריות חברתית ולהשקיע (באמצעות נתינה של עושר פרטי ופעילות וולונטרית) במטרות ציבוריות, בעיקר, בתחומים אותם הותירה המדיניות הממשלתית, ללא מענה.

במחקר שנעשה על ידי שמיד ורודיך (2009), במרכז לחקר הפילנתרופיה באוניברסיטה העברית ("פילנתרופיה עילית בישראל: מאפיינים, מניעים ודפוסי תרומה"), נידונה השפעתה הגוברת של הפילנתרופיה הישראלית. בהקשר זה, מצוין, בין השאר, כי על פי נתוני בנק ישראל, 1.2 מיליארד ₪ מגיעים מתורמים פרטיים בישראל.

הבנת חשיבותה של פילנתרופיה פרטית, אתית ואפקטיבית, היא שהובילה דווקא השנה לכתיבת סיכום שנתי של השינויים והמהלכים המרכזיים שהתרחשו בתחום זה בישראל. בשל מיעוט מחקרים, מאגרי מידע מסודרים ומידע שקוף בנושא פילנתרופיה פרטית מקומית, נאלצנו לבסס מסמך זה על ידיעות ואזכורים מרכזיים, כפי שהופיעו בכתבות עיתונות ואתרי אינטרנט רלוונטים.

רשימה זו מפנה זרקור לידיעות אלו באמצעות חלוקתן לארבע קטגוריות מרכזיות:

1. פילנתרופיה חדשה.
2. מיזמים ושיתופי פעולה.
3. קידום חקיקה ורגולציה.
4. מחקרים וסקרים.

**פילנתרופיה חדשה**

**בפתחה של קטגוריה זו חשוב לציין פרשייה שהטילה צל כבד על הפילנתרופיה הפרטית בשנת 2009. הונאת הענק של ברנרד מאדוף בדצמבר 2008 הייתה אחד הגורמים המרכזיים שהשפיעו השנה על היקף התקציב של קרנות המופנה למטרות פילנתרופיות וערערו את בטחון התורמים באשר לאופן התנהלותם הפיננסית.** "מחשיפת הפרשה התברר כי קרנות צדקה של יהודים ושל הפדרציות היהודיות בארה"ב ניזוקו בצורה קשה מאוד. בין היתר, נפגעו קרנות שנוהגות לתמוך ולתרום דרך קבע בעמותות ישראליות (הפסדי המגזר היהודי-ישראלי בהונאת מאדוף עומד על 3.1 מילארד דולר)".קישורים לכתבות:[1](http://www.zavit3.co.il/article.asp?id=11034), [2](http://www.themarker.com/tmc/article.jhtml?ElementId=skira20090629_1096284&layer=market).

1. **"לראשונה בישראל מוקמת קרן תרומות גדולה התפורה למידותיהם של באפט וגייטס. לדוד עזריאלי יש חזון חדש- הוא יעביר את רוב רכושו (מילארדי שקלים) לקרן תרומות ענקית לטובת מדינת ישראל.** בכוונתו להפוך את הקרן על שמו למפעל תרומות המשתווה בהיקפו היחסי לזה של הברון רוטשילד בימי המנדט. "לילדיי ישארו אחוזים משמעותיים מההון שלי, הם לא יקופחו אבל את רוב רכושי אעביר לקרן התרומות כדי שכל מדינת ישראל תיהנה מפירותיה" מציין יזרעאלי". מקור: פלוצקר, סבר (6.11.09) "הברון עזריאלי", ידיעות אחרונות (מוסף ממון), ע"מ: 2-3.
2. **"הקרן המשפחתית ע"ש תד אריסון תרמה 250 אלף דולר להצלת מפעל המלגות של קרן התרבות אמריקן ישראל** שנפגעה מהונאת מאדוף ועמדה בפני סכנת סגירה". **התגייסות זו ממחישה השפעה מעניינת נוספת של שערוריית מאדוף במסגרתה נחלצת קרן פילנתרופית אחת לסייע לשנייה כדי לאפשר המשך פעילות.** [קישור לכתבה](http://www.globes.co.il/news/article.aspx?did=1000439241&fid=3317)
3. **קרן "דואליס", מיסודו של חנוך ברקת, לשעבר מנכ"ל איפקס, ממחישה מודל חדש של פילנתרופיה ישראלית (המכונה: "הון סיכון חברתי" או "פילנתרופיה יזמית") במסגרתו נעשה שימוש בחלק מעקרונות העולם היזמי והעיסקי.** "קרן "דואליס" משקיעה בעסקים שמשלבים מטרות רווח עם שליחות חברתית (מכנה זאת "קפיטליזם ריאלי"). לאחר השקעת ההון (הונו האישי של ברקת) ילווה את המיזם צוות מוביל שיקנה נוהלי עבודה ברורים, תינתן תמיכה שיווקית, פיתוח עסקי וליווי ברמת האסטרטגיה ונטוורקינג". [קישור לכתבה](http://www.themarker.com/tmc/article.jhtml?ElementId=skira20090215_1064054)
4. **"אבנר סטפק, מנכ"ל בית ההשקעות "מיטב", אחד האנשים המשפיעים בשוק ההון הישראלי, רוצה להגשים חלום חדש- למצוא לעצמו יורש ולעבור לעסוק ב"פול טיים גו'ב" בפילנתרופיה.** הוא לא מסתפק בתפקיד הדירקטור בעמותות או בארגון ערבי התרמות אלא מעורב באופן אישי, לעיתים אפילו על חשבון חייו הפרטיים, בפעילותן". עשייתו של סטפק ממחישה דפוס מעורבות חדש של תורמים הבוחרים להקדיש את זמנם באופן טוטאלי לפעילות פילנתרופית שעשויה להוביל אף לפרישה מפעילותם העיסקית. [קישור לכתבה](http://www.mynet.co.il/articles/0,7340,L-3800842,00.html)
5. **קרן פראט ציינה בכנס עשור לפעילותה בארץ וחמש שנים להיווסדה של תכנית פראדלר- תוכנית להעצמת עמותות בישראל שהוקמה ביוזמתה.** הקרן תורמת מדי שנה כ-3.5 מיליון דולר לפעילויות חינוך ותרבות, רווחה, סיוע לעולים חדשים ולפרויקטים נגד אלימות ולקידום איכות הסביבה בישראל. **תוכנית פאדלר ממחישה מעורבות של קרן בפיתוח תשתיות במגזר השלישי- זוהי אסטרטגיית פעולה ייחודית של קרן פילנתרופית, מעבר לחלוקת מענקים.** [קישור לכתבה](http://www.themarker.com/tmc/article.jhtml?ElementId=ld20091102_5533116)
6. **NPTech וקרן אבי חי ערכו יום עיון לפורום הקרנות הפילנתרופיות בישראל.** NPTech היא חברה לתועלת הציבור המסייעת לארגוני החברה האזרחית לממש את הפוטנציאל הגלום במערכות מידע ותקשורת. במסגרת הכנס הוצגה למשל מערכת ניהול המענקים שפיתחה קרן יד הנדיב; כוחו של [Wiki](http://he.wikipedia.org/wiki/%D7%95%D7%99%D7%A7%D7%99) ככלי לשיתוף ושימור ידע בארגון; יתרונות השימוש בבלוג אצל מוענקי קרן "אבי חי" שתרם לשיפור השיח עם הקהילה  שלהם והיווה שופר לפעילותם. **יום העיון חשף שימוש במערכות, כלים ושיטות עבודה חדשניות המקדמות ניהול אפקטיבי של מענקים בקרנות פילנתרופיות.** [קישור לכתבה](http://nptech.org.il/wordpress/?p=36)

**מיזמים ושיתופי פעולה**

1. **"גיידסטאר" הוא אתר אינטרנט שבא להנגיש לציבור הרחב את מירב המידע על עמותות (ובשלב מאוחר יותר גם אלכ"רים אחרים). המיזם הוא תוצר של שיתוף פעולה בין משרד המשפטים, ג'וינט ישראל ויד הנדיב.** הקו המנחה של המיזם הינו עידוד שקיפות ציבורית באמצעות הקמת מאגר מידע רחב, זמין**,** דינאמי ונגיש מתוך אמונה משותפת שמאגר כזה יקדם את ארגוני החברה האזרחית בישראל**". המדובר הוא בפלטפורמה תומכת פילנתרופיה, תוצר של שיתוף פעולה בין מגזרי, המבוססת על רשת האינטרנט (*E- Philanthropy*) ומאפשרת נגישות לידע על השקעות חברתיות בעבור משקיעים וארגוני שטח כאחד.** [קישור לכתבה](http://www.migzar3.org.il/article.php?id=466)
2. **פילנתרופיה בשיטת ה-*Matching* (מימון תואם): "**פסיפס היא יוזמה חדשה של [קרן "אבי חי](http://www.avichai.org.il/) "ו[פדרציית ניו יורק](http://www.ujafedny.org/) בשיתוף עם [קרן "תמורה](http://www.tmura.org/)" וה- [JFN](http://www.jfunders.org/)). מטרת התוכנית היא לאפשר לתורמים למנף את התרומות שלהם על מנת להעצים ארגוני התחדשות יהודית בישראל. התוכנית מבקשת להגדיל את מספר הישראלים שתורמים להתחדשות יהודית בישראל ומציעה עד 1,900,000 ש"ח במענקים, בשיטת המצ'ינג". **יוזמה זו מדגימה עידוד מעורבות של פילנתרופים ישראלים ביעד שאינו פופולארי להשקעות חברתיות (תחום ההתחדשות היהודית).** [קישור לכתבה](http://www.zavit3.co.il/article.asp?id=13320)
3. **"מייסד כרומטיס, אורני פטרושקה, ושותפיו (יעקוב בורק ויהושע אגסי) השיקו מיזם עם לאומי קארד שמעגל סכומים מעסקאות כרטיסי אשראי ותורם אותם לעמותות, לפי בחירת התורם.** לשם כך, הוקמה ועדה ציבורית שגיבשה רשימה של עמותות שמחולקות לאחד עשר תחומים אפשריים לתרומה". פטרושקה ציין בכתבה כי מודל זה של תרומה "מיובא" מחו"ל- בעקבות מפגש בכנס פילנתרופי עם בחור אנגלי בשם ריי טיילור, איש שווק ומיתוג מצליח שעבר לעסוק בפעילות חברתית. זוהי דוגמא הממחישה את חשיבות הרישות ויצירת מעגלי נתינה של פילנתרופים מישראל ומחו"ל. [קישור לכתבה](http://www.calcalist.co.il/local/articles/0,7340,L-3256446,00.html)
4. **"ברשת JFN, שהוקמה לפני כ-20 שנה בארה"ב חברים כ-1,000 תורמים, רובם אמריקאים וכ-40 ישראלים".** JFN החליטה השנה על הקמת משרד ישראלי שירכז את פעילות הארגון בארץ ויאפשר הזדמנויות ליצירת קשרים עם חברים אחרים ברשת, ובמיוחד אלה מחו"ל. האפשרות לקיים קשרים ושיתופי פעולה תוך מינוף ההשקעות המקומיות כמו גם הזרות, צפויה להשפיע לחיוב על הפילנתרופיה הפרטית בכללותה בישראל. [קישור לכתבה](http://www.themarker.com/tmc/article.jhtml?ElementId=ld20090909_62323)
5. **שיתוף פעולה ישראלי-אמריקאי במסגרת מיזם "פילנתרופיה חוצת גבולות".** "יוזמה חדשנית מבית "שיתופים" החותרת לבניית שותפות בין פילנתרופים ישראלים ואמריקאים תוך קידום סטנדרטים חדשים לאופן הנתינה בישראל. בימים אלו מתקיים דיאלוג עם שותף חברתי ראשון כדי לבחון אפשרות של השקעה ושיתוף פעולה". **לראשונה, מקודם מעגל נתינה שהוא יוזמה מקומית של קבוצת פילנתרופים ישראלים.** קישורים לכתבות: [1](http://www.sheatufim.org.il/webSite/Modules/News/NewsItem.aspx?pid=276&id=55), [2](http://www.sheatufim.org.il/webSite/Modules/News/NewsItem.aspx?pid=276&id=85).
6. **החלה השנה השנייה של לימודי תואר שני עם מיקוד בפילנתרופיה, באוניברסיטה העברית. התוכנית הינה שיתוף פעולה בין התוכנית ללימודי מוסמך בניהול מלכ"רים  וארגונים קהילתיים, המרכז לחקר הפילנתרופיה בישראל (בשיתוף ג'וינט ישראל) ושיתופים.** המיקוד מיועד לאנשי מקצוע המעוניינים להשתלב בקרנות ישראליות, מנהלי קרנות ואנשי מטה בכירים בקרנות ובמגזר השלישי. קרנות ופילנתרופים ישראלים, רבים יותר ויותר, בוחרים לנהל את ההשקעות החברתיות שלהם בצורה מקצועית אך אין חממה המכשירה אנשי מקצוע מתאימים. חשיבותה של התוכנית טמונה באפשרות לרכוש כלים ומיומנויות מקצועיות בתחום ובתרומה לקידום המחקר והאקדמיזציה של הנושא. קישורים למידע אודות התוכנית: [1](http://www.sw.huji.ac.il/toarim.asp?cat=423&in=198), [2](http://www.shatil.org.il/event/15996).

**קידום חקיקה ורגולציה**

1. **"מליאת הכנסת אישרה בקריאה שנייה ושלישית את הצעת החוק להעלאת התקרה והנמכת הרצפה של סכום התרומה המקנה זיכוי במס.** ההצעה אושרה ברוב של 16 תומכים ללא מתנגדים וללא נמנעים. הצעה זו קובעת הקטנת סכום התרומה המינימלי המאפשר לתורם זיכוי במס מ-400 ₪ ל-300 ₪, והעלאת תקרת התרומה המקנה זיכוי במס לתורם מ-4 מליון ₪ ל-7 מליון".[קישור לכתבה](http://www.migzar3.org.il/article.php?id=504)
2. **מדיניות חדשה לפילנתרופיה בישראל- יום עיון שנערך בפקולטה לניהול ע"ש רקנאטי באוניברסיטת ת"א.** "במסגרת הכנס דנו ראשי מערכות הרווחה, המיסוי, המגזר השלישי והאקדמיה בניהול מדיניות חדשה לפילנתרופיה בישראל. במסגרת הכנס ציין השר הרצוג כי "אנו נמצאים ברגע מכריע בו עלינו לפעול במספר מישורים: מדיניות המיסוי והפיכתה רווחית לתורם ולנתרם; פיתוח מעמד הקרנות ומציאת פתרון לכ-150 קרנות, חלקן שותפות אסטרטגיות של המדינה; גיוס מקורות מימון נוספים כמו למשל הפניית כספי הגרלות מנישה אחת בלבד למגזר השלישי". במסגרת הצגת עיקרי מחקרו בכנס, הציע ד"ר ניסן לימור מספר רעיונות לקידום מדיניות תומכת פילנתרופיה (הקמת מועצה ציבורית לטיפול במגזר השלישי, חקיקה בנושא גיוס כספים, מתן "מיקרו הלוואות" ועוד). [קישור לכתבה](http://www.migzar3.org.il/article.php?id=463)
3. **"רשות המסים קבעה, כי מעתה יוכל שכיר לתרום לעמותה מ-300 שקל עד 7 מיליון שקל, והמעביד שלו יעביר זיכוי במס על התרומה לתלוש השכר שלו.** למעשה, התרומה של השכיר תוכר לצורכי מס והוא יקבל עליה זיכוי. במגזר השלישי מברכים: המהלך יעודד ויגביר את התרומות". [קישור לכתבה](http://www.ynet.co.il/articles/0,7340,L-3783307,00.html)

**מחקרים וסקרים**

1. על פי מחקר שערכו פרופ' הלל שמיד וגב' אבישג רודיך מהמרכז לחקר הפילנתרופיה בישראל, באוניברסיטה העברית:"פילנתרופים רבים העידו שתרומותיהם נובעות מתוך רצון לגרום לשינוי (חברתי, פוליטי ומדיני), וזאת לאור חוסר שביעות הרצון הקיימת מהתנהלות המדינה. לפיכך, ניתן לאפיין את הפילנתרופ הישראלי כיזם ומכוון מטרה, המנסה לייעל את התנהלות המגזר השלישי ולהרחיב את תפקידה המסורתי של הפילנתרופיה בישראל, בפרט ביחס לממשלה ובהקשר של השפעתה על מדיניות ציבורית". [קישור לכתבה](http://www.news1.co.il/Archive/001-D-201500-00.html?tag=10-58-26), [למחקר של פרופ' הלל שמיד ואבישג רודיך בשיתוף חנה שאול בר ניסים](http://www.sw.huji.ac.il/upload/elitephilanthropy7.pdf). על פי פרסומים שונים הקרנות הפעילות ביותר הן: 1) קרן הידידות- 70 מיליון דולר 2) קרן רש"י- 50 מיליון דולר 3) קרן יד הנדיב- 30 מיליון דולר 4) קרן אבי חי-27 מיליון דולר 5) הקרן המשפחתית על שם תד אריסון-25 מיליון דולר 6) הקרן החדשה לישראל- 25 מיליון דולר 7) קרן ברכה- 10 מיליון דולר 8) קרן ויינברג- עשר מיליון דולר 9) קרן כהנוב-עשר מיליון דולר 10) קרן שוסטרמן- 9 מילון דולר. מקור: שמיד הלל ורודיך אבישג (2009). **עלון הפילנתרופיה בישראל - לקט מספרים ונתונים.** המרכז לחקר הפילנתרופיה בישראל: האוניברסיטה העברית בירושלים.
2. **"תורמים מחוץ לארץ הם התומכים העיקריים בפעילות ההתנדבות, הסיוע לחלשים, ההשכלה, הדת, התרבות ואומנות בישראל באמצעות קרנות פילנתרופיות-כך עולה מסקר של הלשכה המרכזית לסטטיסטיקה**. "אנחנו בין היבואנים הגדולים מבין ארצות המערב, אם לא הגדולה ביותר, של כסף מחו"ל", אומר פרופ' הלל שמיד, ראש המרכז לחקר הפילנתרופיה. רק 6% מהקרנות תומכות בפעילות בדרום הארץ לעומת 24% מהקרנות שתומכות בפעילות בעיקר במרכז הארץ. "זה לצערי נתון נוסף שמצטרף לשורה של נתונים על הפערים בין המרכז לפריפריה", אומר שמיד. [קישור לכתבה](http://www.themarker.com/tmc/article.jhtml?ElementId=ld20091208_86633312&from=haaretz)
3. **סקר הפיפל מיטר של שיתופים מגלה: תחומי החינוך והרווחה- המועדפים ביותר להשקעה חברתית; הפחות מועדפים- תחומי התרבות והפנאי והשינוי החברתי.** על פי יותר מ-348 משיבי הסקר, משקיעים חברתיים מעדיפים להשקיע באוכלוסיות הילדים והנוער במצוקה ובתחומי החינוך והרווחה ולא משקיעים בתשתיות ובאוכלוסיות מוחלשות אחרות (ערבים, מהגרי עבודה). [קישור למסמך](http://www.sheatufim.org.il/webSite/Modules/News/NewsItem.aspx?pid=276&id=87)
4. **סקר שנערך על ידי פורום הקרנות בישראל** (רשת עמיתים של אנשי מקצוע בקרנות פילנתרופיות) בו חברים יותר מ-100 נציגי קרנות **אשר בבעלותן משרדים בישראל. הסקר עוסק בהשפעת המשבר הכלכלי על תרבות הנתינה של הקרנות. 50% ממשיבי הסקר הסכימו שהמצב הכלכלי הנוכחי יביא להפחתת המענקים בשנת 2009. כמעט 60% מהמשיבים טענו שהפחתת הפעילות תתבטא בפגיעה במילוי התחייבויותיהן והפחתת מענקים מתחדשים. אולם, מעל 50% מהקרנות ציינו שהקרן מקבלת פניות חדשות בשנת 2009.** [קישור למסמך](http://www.sheatufim.org.il/website/Modules/Database/PoolItemPage.aspx?PoolItemType=2&PoolItemID=293)
5. **מחקר חדש של שיתופים: "מה קרנות רוצות? תהליכי הבדיקה והמעקב שמבצעות קרנות לצורך מתן מענקים ולאחר אישורם".** המחקר מתייחס לקרנות משפחתיות מישראל, מחו"ל, פדרציות, קרנות קהילתיות ועסקיות. מבין ממצאי המחקר: ישנם משאבים רבים אך הקריטריונים לבדיקה לא תמיד ברורים; לעיתים מתקיימות התייעצויות בין הקרנות אולם לרוב הקרנות לא נעזרות אחת בשנייה בתהליך הבדיקה; לרוב מתבצעת אותה בדיקה בכל סכום תרומה; מרבית הקרנות לא משתמשות בכלים טכנולוגיים עקב מחסור בכלי הערכה ומדידה מתאימים. [קישור למסמך](http://www.sheatufim.org.il/conference/2009/research/res_main.aspx)
6. **חיבורן של ד"ר דבי-חסקי לוונטל וד"ר פולה קבלו, שנכתב במסגרת בית הספר עבודה סוציאלית והמרכז לחקר פילנתרופיה, הוא ניסיון ראשון מסוגו לתאר ולנתח את התפתחות** **ערוצי התרומה לארץ ישראל ומדינת ישראל משלהי התקופה העות'מאנית ועד לימינו**. הדו"ח מסכם 120 שנות פילנתרופיה בישראל ולמענה. במחקר זה נבחנו השינויים שחלו בתפקיד המסורתי של הפילנתרופיה ממתכונת של מוסדות צדקה וגמילות חסדים ועד התפקיד בין ימינו (הנסיון לתת מענה לצרכים שאינם זוכים לטיפול הולם על ידי הממשלה ועידוד אחריות חברתית של עסקים). [למחקר במלואו](http://www.sw.huji.ac.il/upload/bookletsixfinal.pdf)
7. **באוניברסיטה העברית התקיים כנס בין לאומי של המרכז לחקר הפילנתרופיה בישראל, בשיתוף תב"ת ואלכ"א - ג'וינט ישראל, שיתופים ובית הספר על שם פדרמן למדיניות ציבורית וממשל. הכנס התמקד השנה בקשרים שבין פילנתרופיה ומדיניות ציבורית.**המושב בנושא חקיקה מקדמת פילנתרופיה פרטית בישראל היווה הזדמנות ייחודית לדון בתמונת המצב בישראל תוך התייחסות לנפוץ בעולם. **במסגרת הכנס הוצגו מגוון מחקרים בתחום הפילנתרופיה הפרטית, וביניהם מחקרה של ד"ר אילנה פ. סילבר מאוניברסיטת בר אילן על תורמים "כבדים" בישראל. המחקר חשף ממצא מרכזי המתייחס לתחושות כעס ואכזבה של תורמים המופנות כלפי המדינה והפוליטיקה (אותו כינתה: "כעס אזרחי").** [קישור למידע אודות הכנס](http://www.sw.huji.ac.il/research.asp?cat=406&in=342)
8. **המכון ליזמות בחינוך ערך כנס מומחים ובו חשף ממצאי מחקרים המנתחים את המעורבות של עמותות, קרנות ופילנתרופיה עיסקית בחינוך. המחקרים מספקים תמונה רחבה על מימדי התופעה, הגורמים המעורבים בה ומאפייני הפעולה שלהם בשדה החינוך.** במפגש השתתפו מנהלי קרנות, עמותות ועסקים התורמים לחינוך לצד גורמים בכירים במערכת החינוך, מנהלי בית ספר, מנהלי מחלקות חינוך ברשויות מקומיות ואנשי אקדמיה. מעגלי השיח דנו, בין השאר: בניהול מדיניות והסדרת היחסים בין מערכת החינוך למגזר העסקי והשלישי; ניהול שותפויות מיטבי במערכת החינוך; היבטים פדגוגיים של תוכניות חיצוניות במערכת החינוך. [קישור לפרטי הכנס והמחקרים](http://www.beitberl.ac.il/centers/yazamoot/forum_yazamut01/Pages/default.aspx)
9. **סיכום שנת 2009 בפילנתרופיה העולמית:** שיתוף פעולה בין Barron (מגזין פיננסי אמריקאי) לבין Global Philanthropy Group (חברת ייעוץ בתחום הפילנתרופיה האסטרטגית) הציג דירוג של 25 פילנתרופים מובילים וראיונות אישיים עם 7 מהם. בכתבה הופיעו גם קריטריונים לפילנתרופיה אפקטיבית. **על רקע פרסום זה בולט העדרה של רשימה דומה של השחקנים המובילים בשדה זה בחברה הישראלית. פרסום רשימה מעין זו תקדם סטנדרטים של התמקצעות, שקיפות ושיתוף ידע בתחום.** [קישור לכתבה](http://www.globalphilanthropy.com/pages/newsinfo/barrons_top_givers.asp)

**סיכום**

תמונת המצב העכשווית בתחום הפילנתרופיה הפרטית בישראל, כפי שעולה מרשימה זו, חושפת מעורבות הולכת וגוברת של פילנתרופים ישראלים, וביניהם דור חדש של "יזמים פילנתרופים". **פילנתרופיה חדשה** זו עושה שימוש באסטרטגיות פעולה ומודלים הלקוחים מהעולם היזמי והעסקי, ובכך, שונה מהפילנתרופיה המסורתית (צדקה ופילנתרופיה של פנקס צ'קים).

שנת 2009 מתייחדת מקודמתה בקידום האינטנסיבי של **שיתופי פעולה** (קואליציות ורשתות) בין משקיעים חברתיים ומגזרים שונים (עסקי, ציבורי ושלישי) על בסיס מקומי וגלובלי. מגמה זו מאפשרת, בין השאר: לנצל באופן יעיל יותר משאבים, להתמודד עם אתגרים רחבי היקף, לקדם חקיקה ומדיניות ציבורית בתחום, לשתף בידע ולמנוע כפילויות ותחרות בין ארגונים ויוזמות. השתכללות מנגנונים תומכי/מקדמי פילנתרופיה המבוססים על רשת האינטרנט, תורמים גם הם לקידום מטרות אלו.

פעילות פילנתרופית זו אינה חפה **מביקורת ומדילמות** אתיות וערכיות כבדות משקל אודות, למשל: האיזון הראוי בין תחומי האחריות, ייחודיותו וגבולות התפקיד של כל מגזר בטיפול בבעיות חברתיות בכלל ובשיתופי הפעולה בפרט; התנהלות אחראית של הפילנתרופ כמשקיע חברתי אך גם כאיש עסקים ואזרח; חילחולן של אסטרטגיות פעולה מן העולם העסקי למרחב הפילנתרופי המבוסס על מטרות, שיח, סטנדרטים ומערכת ערכים שונה מזו של המגזר העסקי (המשבר הכלכלי המחיש את מגבלות החשיבה ואופן ההתנהלות של העולם העסקי והצורך בהתבוננות מחודשת וביקורתית על המציאות החברתית והכלכלית).

כמו כן, יש לתת את הדעת גם להעדר ולא רק למצוי ברשימה, באשר להעדפות התורמים. הרשימה חושפת כי תורמים מקומיים אינם נוטים להתגייס ולתרום לסוגיות כגון: זכויות אדם, סיוע בינלאומי ואוכלוסיות מוחלשות כמו מהגרי עבודה וערבים.

קושי מרכזי שעלה בתהליך איתור חומרים לצורך הכנת מסמך זה הצביע על העדר מידע שקוף אודות פועלם והיקפי ההשקעות של תורמים וקרנות פילנתרופיות (שלרבות מהן כלל אין אתרי אינטרנט). מחסור במידע נגיש מקשה הן על קידום יוזמות ושיתופי פעולה בתחום והן על ארגוני השטח שאינם נחשפים להשקעות השונות.

המשך חיזוק המגמה של שיתופי פעולה לצד עידוד שקיפות ודיון ציבורי פתוח כנה ואמיתי של פילנתרופים ישראלים: בינם לבין עצמם, עם מושאי הסיוע, קובעי מדיניות והמגזרים השונים, לגבי דרכי פעולה, קשיים ודילמות, יהוו צעד משמעותי לקראת עשייה אתית, אחראית וברת קיימא.